b'\n_START_ARTICLE_\nArianta arbustorum\n_START_SECTION_\nI\xc5\xa1vaizda\n_START_PARAGRAPH_\nKriaukl\xc4\x97s kont\xc5\xabrai rutuli\xc5\xa1ki. Matmenys: 17,0-20,0 (auk\xc5\xa1tis) x 19,0-23,0 (plotis) mm. Apvija auk\xc5\xa1to k\xc5\xabgio formos, kupoli\xc5\xa1kai nusmail\xc4\x97jan\xc4\x8dia vir\xc5\xa1\xc5\xabne. Vij\xc5\xb3 b\xc5\xabna 4-5. Kriaukl\xc4\x97 ruda su geltonais br\xc5\xabk\xc5\xa1neliais, prie\xc5\xa1 \xc5\xa1vies\xc4\x85 \xc5\xa1ie br\xc5\xabk\xc5\xa1neliai tamsesni u\xc5\xbe fon\xc4\x85. Ties periferija yra tamsi, ruda, 1,0-1,5 mm plo\xc4\x8dio i\xc5\xa1ilgin\xc4\x97 juosta. Pavir\xc5\xa1ius truput\xc4\xaf blizga, smulkiai rauk\xc5\xa1l\xc4\x97tas. Paskutin\xc4\x97 kriaukl\xc4\x97s vija pabaigoje palenkta \xc5\xbeemyn. \xc5\xbdiotys beveik apskritos, \xc4\xafstri\xc5\xbeos. Vidin\xc4\x97je \xc5\xbeio\xc4\x8di\xc5\xb3 pus\xc4\x97je yra ry\xc5\xa1ki balta l\xc5\xabpa. Stulpelin\xc4\x97 ertm\xc4\x97 siaura, pridengta kra\xc5\xa1to atvartu. Sraig\xc4\x97s k\xc5\xabnas tamsus, beveik juodas. Mantija ruda, baltai ta\xc5\xa1kuota._NEWLINE_Ariantos vienos labiausiai tarpusavyje besiskirian\xc4\x8di\xc5\xb3 sraigi\xc5\xb3. Egzistuoja daug geografini\xc5\xb3 rasi\xc5\xb3, atmain\xc5\xb3. Priklausomai nuo aplinkos, kur gyvena sraig\xc4\x97, gali kisti ir jos kriaukl\xc4\x97s spalva bei ra\xc5\xa1tas.\n_START_SECTION_\nDauginimasis\n_START_PARAGRAPH_\nReprodukcija vyksta paprastai po kopuliacijos, bet sav\xc4\x99s apvaisinimas taip pat \xc4\xafmanomas. Pranc\xc5\xabzijoje, JK ir Vokietijoje liep\xc4\x85 \xe2\x80\x93 rugs\xc4\x97j\xc4\xaf padeda apie 30-50 kiau\xc5\xa1in\xc4\x97li\xc5\xb3 geltoname nepermatome vokelyje. Jaunikliai i\xc5\xa1sirita po 15-25 dien\xc5\xb3, suaug\xc4\x97li\xc5\xb3 stadij\xc4\x85 su pilno dyd\xc5\xbeio kriaukle pasiekiam per 1-2 metus, kartais ir v\xc4\x97liau. Gyvenimo trukm\xc4\x97 apie 4 metai, ilgiausiai gali i\xc5\xa1gyventi iki 14 met\xc5\xb3.\n_START_SECTION_\nGyvenama aplinka\n_START_PARAGRAPH_\nRandama parkuose, lapuo\xc4\x8di\xc5\xb3 mi\xc5\xa1kuose ir kr\xc5\xabmynuose, tiek lygumose, tiek ir auk\xc5\xa1tumose, pievose prie upi\xc5\xb3. M\xc4\x97gsta dr\xc4\x97gm\xc4\x99. Aptinkama ant \xc5\xbeem\xc4\x97s ir med\xc5\xbei\xc5\xb3 bei kr\xc5\xabm\xc5\xb3 kamien\xc5\xb3. Kalnuose randama iki 2700 m vir\xc5\xa1 j\xc5\xabros lygio.\n_START_SECTION_\nMityba ir elgesys\n_START_PARAGRAPH_\nMaitinasi negyvais augalais, gyv\xc5\xabnais ir i\xc5\xa1matomis. Jei sraig\xc4\x97s i\xc5\xa1siperi viena nuo kitos daugiau nei 50 metr\xc5\xb3, jos laikomos izoliuotomis viena nuo kitos, nes negali nukeliauti daugiau kaip 25 m, da\xc5\xbeniausiai per metus nukeliauja 7-12 m palei vandens sroves.\n_START_SECTION_\nPaplitimas\n_START_PARAGRAPH_\nPaplitusi \xc5\xa0iaur\xc4\x97s ir Vidurio Europoje, Alp\xc4\x97se bei Karpatuose. Aptinkamos nuo Ispanijos rytini\xc5\xb3 Pir\xc4\x97n\xc5\xb3 iki Norvegijos ir Islandijos. Airijoje aptinkama tik \xc5\xa1iaur\xc4\x97je, ryt\xc5\xb3 Baltijos j\xc5\xabros regione aptinkama tik netoli pakrant\xc4\x97s. Lietuvoje plinta, tampa dar\xc5\xbe\xc5\xb3 kenk\xc4\x97ja. Pavieniai gali b\xc5\xabti aptinkama ir Ryt\xc5\xb3 bei Vakar\xc5\xb3 Ukrainoje.'